Diari Oficial de la Generalitat Valenciana


Sumari del DOGV 2966, del 08-04-1997 (1997/6708)

ORDRE de 27 de febrer de 1997, de la Conselleria de Cultura, Educació i Ciència, per la qual es convoca el concurs de disseny per a la construcció de fogueres experimentals.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   2966

Data del DOGV
:   08-04-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/6708


Data del document
:   27-02-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 27 de febrer de 1997, de la Conselleria de Cultura, Educació i Ciència, per la qual es convoca el concurs de disseny per a la construcció de fogueres experimentals.  
L'article 3 de la Llei de la Generalitat Valenciana 4/1989, de 26 de juny, de l'Institut Valencià de la Joventut, atribueix a aquesta entitat autònoma, entre d'altres, la funció de potenciar la promoció sociocultural de la joventut.  
Per això, i de conformitat amb el que disposa l'article 35 de la Llei de la Generalitat Valenciana 5/1983, de 30 de desembre, del Govern Valencià,  
ORDENE  
Primer  
Convocar el Concurs de Disseny per a la Construcció de Fogueres Experimentals, de caràcter innovador i jove, i aprovar les bases per les quals es regirà aquesta convocatòria, i també el model d'instància, que s'inclouen com a annexos I i II a aquesta ordre.  
Segon  
L'import dels premis concedits per aquesta convocatòria ascendeixen a un total de vuit-centes cinquanta mil pessetes (850.000 PTA).  
L'Institut Valencià de la Joventut finançarà, amb càrrec al capítol IV, concepte pressupostari 47.11, línia de subvencions 4.04 del seu pressupost per a l'exercici 1997, premis per un import màxim de vuit-centes cinquanta mil pessetes (850.000 PTA).  
DISPOSICIONS FINALS  
Primera  
Es delega en el director general de l'Institut Valencià de la Joventut la facultat de concedir aquests premis i se l'autoritza perquè dicte les resolucions necessàries per al desplegament i l'execució d'aquesta ordre.  
Segona  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació d'aquesta ordre en el Diari Oficial de la Generalitat Valenciana. Per a la interposició del recurs serà requisit fer-ne comunicació prèvia a la Conselleria de Cultura, Educació i Ciència, segons el que disposa l'art. 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
València, 27 de febrer de 1997  
El conseller de Cultura, Educació i Ciència,  
FRANCISCO E. CAMPS ORTIZ  
ANNEX I  
Bases per a participar en el Concurs de Disseny per a la Construcció de Fogueres Experimentals.  
1. Objecte de la convocatòria  
L'objecte d'aquesta convocatòria és la realització del Concurs de Disseny per a la Construcció de Fogueres Experimentals, amb el qual es pretén promoure aportacions artístiques que contribuïsquen a l'enriquiment de les Fogueres d'Alacant, obrint-les a nous conceptes i tractaments, amb un caràcter innovador i jove.  
2. Participants  
Podran participar-hi tots els joves residents en algun municipi de la Comunitat Valenciana que tinguen entre 16 i 30 anys d'edat el dia en què finalitze el termini d'inscripció. La participació podrà ser individual o en equip. Cada participant o equip podrà presentar un sol treball.  
3. Requisits dels projectes  
3.1 S'hi podran presentar tot tipus de projectes amb absoluta llibertat de plantejaments, sense que importe la línia o tendència de la proposta, sempre que es respecten els drets protegits per la Constitució.  
3.2 El projecte presentat s'ha de poder construir amb qualsevol material, sense cap pèrdua d'estabilitat i ha de tenir les altres consideracions pròpies de la tècnica del foc. Una comissió tècnica designada pel director general de l'Institut Valencià de la Joventut supervisarà els projectes presentats per tal de garantir aquestes característiques.  
3.3 Es valorarà positivament la no-utilització de materials contaminants ni perjudicials per al medi ambient, com ara el polistirè expandit.  
4. Presentació dels projectes  
4.1 Els projectes que s'hi presenten estaran materialitzats en una maqueta realitzada a escala. Les maquetes, que podran estar construïdes amb qualsevol material, hauran de reunir les condicions següents:  
a) La base no excedirà de 70 cm x 70 cm de superfície i l'alçària no serà superior a 90 cm. A la base haurà d'estar clarament especificada l'escala utilitzada i també l'alçada total de la foguera real.  
b) La maqueta no portarà cap firma; únicament, a la base i de forma ben visible, figurarà el lema d'identificació.  
c) La maqueta presentada ha de reunir les característiques de solidesa i l'embalatge adequat que permeten transportar-la i exposar-la a l'aire lliure sense que patisca cap deterioració.  
5. Inscripcions  
5.1 Les inscripcions, adreçades a l'Institut Valencià de la Joventut i emplenades segons el model que s'adjunta com a annex II a aquesta ordre, podran presentar-se al Registre General de l'Institut Valencià de la Joventut (c/ de l'Hospital, 11 i c/ Jeroni de Monsoriu, 19, de València), al de les unitats territorials de l'Institut Valencià de la Joventut d'Alacant (av. Aguilera, 1) i de Castelló de la Plana (av. Germans Bou, 26) o per qualsevol dels mitjans que estableix l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
5.2 La inscripció haurà d'anar acompanyada de la maqueta i del sobre tancat a què fa referència la base sisena d'aquest annex.  
5.3 Si la sol·licitud no reuneix els requisits indicats en l'apartat anterior o en les bases 4ª i 6ª, la persona interessada disposarà d'un termini de 10 dies per corregir-ne la manca o presentar els documents preceptius; en cas contrari, no es donarà curs a la sol·licitud incompleta i se n'arxivarà l'expedient sense cap tràmit més.  
5.4 El termini d'inscripció serà de dos mesos comptadors a partir del dia de la publicació d'aquesta ordre en el Diari Oficial de la Generalitat Valenciana. Els terminis que finalitzen en dies que siguen inhàbils s'entendran prorrogats fins el primer dia hàbil següent.   
6. Documentació que cal aportar-hi  
Cada participant hi adjuntarà, en sobre tancat i sota el mateix lema que figurarà en la maqueta, la documentació següent:  
a) Fotocòpia del DNI i del NIF de la persona participant o de tots els membres que componen el grup participant.  
b) Certificat de residència a la Comunitat Valenciana de la persona participant o de tots els membres que componen el grup participant.  
c) Una memòria mecanografiada explicativa del projecte, on figuren les condicions tècniques necessàries per a la construcció de la foguera, especificant-ne la mida real, els materials i el pressupost detallat. El pressupost no podrà superar els 4.000.000 de pessetes.  
Aquesta memòria haurà de ser anònima i podrà anar acompanyada de tots els dibuixos i esbossos o explicacions gràfiques que es consideren oportuns per a la comprensió del projecte. Aquesta documentació no podrà excedir en cap cas el format DIN A4 (21 cm x 29'7 cm).  
7. Resolució convocatòria  
7.1 Per a l'avaluació dels projectes presentats pels sol·licitants es constituirà un Jurat nomenat pel director general de l'Institut Valencià de la Joventut i del qual formaran part:  
- President: el director general de l'IVAJ  
- Vicepresident: el cap del Servei de Promoció Juvenil  
- Secretari sense vot: un funcionari del Servei de Promoció Juvenil  
- Un representant de l'Institut Juan Gil Albert  
- Quatre vocals nomenats per resolució del director general de l'IVAJ  
Quant al funcionament del Jurat, seran aplicables els articles del 22 al 27 de la Llei 30/92, de 26 de novembre.  
7.2 El Jurat examinarà els treballs presentats i, sobre la base de l'interés d'aquests quant a valors artístics (conceptuals, formals i de contingut), execució i presentació de la maqueta, n'elevarà proposta al director general de l'Institut Valencià de la Joventut, qui resoldrà la concessió dels premis especificats en la base 8ª.  
7.3 La concessió dels premis es resoldrà en el termini de tres mesos comptadors a partir del dia en què finalitze el termini de presentació d'instàncies. Una vegada transcorregut aquest termini sense que s'aprove la resolució corresponent, s'entendrà que totes les peticions presentades han estat desestimades.  
7.4 Les maquetes no premiades seran retirades pels seus autors abans del dia 12 de desembre de 1997. A partir d'aquesta data, si no ho han fet, s'entendrà que en renuncien a la propietat a favor de l'Institut Valencià de la Joventut, que podrà destruir-les o donar-los la destinació que considere més oportuna.  
8. Premis  
8.1 Es concediran premis per un import total de 850.000 pessetes, distribuïdes de la següent manera:  
1r Premi, 500.000 PTA  
2n Premi, 250.000 PTA  
3r Premi, 100.000 PTA  
Només podrà atorgar-se un premi a cada treball. El jurat podrà declarar desert algun o tots els premis del concurs si, al seu parer, la qualitat dels treballs o de les maquetes no arribara al nivell que s'hi requereix.  
En el supòsit que alguna comissió, societat o entitat pública o privada pretenguera la construcció real de la maqueta guardonada amb el primer premi, tal construcció no podrà dur-se a terme, ni com a idea, sense la prèvia autorització expressa i escrita del director general de l'Institut Valencià de la Joventut.  
8.2 La foguera premiada podrà ser plantada per l'Institut Valencià de la Joventut a la ciutat d'Alacant perquè participe en els festes de les Fogueres de Sant Joan de 1998.  
8.3 L'IVAJ podrà cedir aquest dret a una tercera entitat que es comprometa a construir-la perquè participe en les esmentades festes.  
8.4 La construcció real de la foguera experimental serà contractada per l'IVAJ i, en ella, s'hi haurà de respectar la idea originària de l'autor o autors. Amb aquesta finalitat i sense que tinga caràcter vinculant, qui en tinga l'autoria podrà supervisar la realització de la foguera, sense que, per aquest motiu, haja de percebre cap remuneració econòmica.   
8.5 Totes les maquetes presentades seran exposades a la ciutat d'Alacant durant l'any 1997, especificant-ne el lema i el nom de l'autor/a, sempre que aquest/a no n'indique el contrari.  
8.6 La maqueta i la memòria explicativa guardonada amb el primer premi quedaran en propietat de l'Institut Valencià de la Joventut, que podrà conservar-les entre els seus fons propis o cedir-les a col·leccions o museus, i també publicar-ne reproduccions, realitzar-ne filmacions, etc., sense que en calga l'autorització prèvia de l'autor/a.  
9. Obligacions dels beneficiaris  
D'acord amb el que disposa l'article 47 de la Llei d'Hisenda Pública de la Generalitat Valenciana, els beneficiaris hauran d'acreditar, prèviament al cobrament, que estan al corrent de les seues obligacions tributàries i davant de la Seguretat Social.  
10. Drets de publicació.  
L'Institut Valencià de la Joventut es reserva el dret de publicar les dades de la butlleta d'inscripció que considere d'interés per a la promoció dels joves creadors.  
ANNEX II  
Butlleta d'inscripció en el Concurs   
de Disseny de Fogueres Experimentals